…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО И ХРАНИТЕ**  **Г-Н КИРИЛ ВЪТЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО И ХРАНИТЕ:**  **КИРИЛ ВЪТЕВ** |

**ДОКЛАД**

**от Таня Георгиева – заместник-министър на земеделието и храните**

**Относно:** Проект на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**УВАЖАЕМИ ГОСПОДИН МИНИСТЪР,**

На основание чл. 9а, т. 2 от Закона за подпомагане на земеделските производители внасям за издаване Наредба за изменение и допълнение на Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

**Причини, които налагат приемането на акта**

Законодателната процедура за прилагането на новата правна рамка на стратегическите планове по Общата селскостопанска политика (ОСП) от 1 януари 2021 година не приключи навреме и беше предвидено продължаване на прилагането на правилата на настоящата рамка на ОСП, която обхваща периода 2014 – 2020 г. („настояща рамка на ОСП“), с цел непрекъснатост на плащанията за земеделските стопани, като по този начин се осигури предвидимост и стабилност по време на преходния период. С оглед изложено следва да се уреди прилагането на досегашната правна рамка и на национално ниво. Съгласно Регламент (ЕС) № 1306/2013 на Европейския парламент и на Съвета от 17 декември 2013 година относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (Регламент (ЕС) № 1306/2013) (ОВ L, бр. 347 от 20 декември 2013 г.) финансирането на мерките за развитие на селските райони се извършва от Европейски земеделски фонд за развитие на селските райони (ЕЗФРСР) при споделено управление между държавите-членки и Съюза. Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (Регламент (ЕС) № 1305/2013) (ОВ L, бр. 347 от 20 декември 2013 г.) определя общите правила за подпомагането на развитието на селските райони от Съюза, финансирано от ЕЗФРСР.

Регламент (ЕС) № 1305/2013 е отменен с Регламент (ЕС) 2021/2115 на Европейския парламент и на Съвета, но въпреки това продължава да се прилага за изпълнението на програмите за развитие на селските райони до 31 декември 2025 г. При същите условия той се прилага за разходите, направени от бенефициерите и платени от разплащателната агенция в рамките на тези програми за развитие на селските райони до 31 декември 2025 г.

Със съображение 4 от преамбюла на Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (OB L 437, 28 декември 2020 г.) (Регламент (ЕС) 2020/2220) е предвидено, че за да се гарантира, че земеделските стопани и други бенефициери могат да получават подпомагане от Европейския земеделски фонд за развитие на селските райони (ЕЗФРСР) през 2021 г. и 2022 г., Съюзът следва да продължи да предоставя такова подпомагане през преходния период съгласно условията на настоящата рамка на ОСП.

С цел осигуряване в периода между двата програмни периода за прием на нови заявления по мярката и предоставяне на възможност за удължаване на приключили многогодишни ангажименти по ПРСР 2014-2020 г. В тази връзка е предвидено в приложимите нормативни актове да се поемат ангажименти за по кратки и срокове и да се удължават вече приключили такива.

В допълнение, в съответствие с чл. 28, параграф 5 от Регламент (ЕС) № 1305/2013, новите ангажименти, които ще бъдат поемани в програмите за развитие на селските райони, държавите членки определят по-кратък период - от една до три години. С тези по кратки като продължителност ангажименти се цели да се ограничи пренасянето на значителен обем поети задължения от текущия програмен период към стратегическите планове по ОСП.

В тази връзка и с цел осигуряване на устойчивост и непрекъснатост на изпълняваните дейности са направени изменения и допълнения на Наредба № 4 от 2015 г. през 2021 г. и 2022 г. Тъй като сроковете по новите ангажименти не са петгодишни, са прецизирани условията във връзка с плащанията. С оглед на тези плащания е създадена разпоредбата на чл. 33, ал. 1, т. 5 от Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

В съответствие с чл. 28, параграф 5 от Регламент (ЕС) № 1305/2013, новите ангажименти, които ще бъдат поемани в програмите за развитие на селските райони държавите членки определят по-кратък период - от една до три години.

По отношение на мярка 11 „Биологично земеделие“ от Програмата за развитие на селските райони също съгласно чл. 28, параграф 5 от Регламент (ЕС) № 1305/2013 през 2022 г. е изменена приложимата Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015г.), като е предвидено поемане на нови ангажименти с по- кратки срокове. По тези ангажименти е предвидено да се предоставя сертификат за съответствие на произведените от тях растителни, животински или пчелни продукти с правилата на биологичното производство.

В чл. 35 от Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.) (Регламент (ЕС) 2018/848) е посочено, че се издават сертификати по образец. Съгласно чл. 64 от този регламент, същият се прилага от 1 януари 2021 г. Отделно е предвидено, че  операторите и групите от оператори трябва да притежават сертификат, преди пускането на пазара на продуктите, като биологични продукти или продукти, произведени при преход към биологично производство.

Доколко ангажиментите са по кратки и не могат да се съобразят сроковете за преминаване на периода на преход на отделните култури, то следва сертификатите, предоставяни по ангажиментите, поети през 2021 г. и 2022 г., да съответстват на разпоредбата на чл. 35 от Регламент (ЕС) 2018/848. Със същите следва да се удостовери, че са спазени правилата на биологичното производство.

Във връзка с краткостта на ангажиментите, поети след 2020 г., са постъпили мотивирани предложения от омбудсмана на Република България за промяна на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. Тези предложения насочват към чл. 9, ал. 1 от Закона за нормативните актове, като се указва, че разпоредбите на наредбата е необходимо да са ясни. Излагат се мотиви за съобразяване периодите за преход, установени в Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица (ДВ, бр.75 от 2018г).

В проекта на наредба се прави прецизиране на понятието „форсмажорни обстоятелства“, като се препраща към приложимата разпоредба на чл. 2, параграф 2 от Регламент (ЕС) № 1306/2013 г. По този начин се постига непротиворечиво тълкуване и прилагане на правото на Европейския съюз. През последните години с оглед настъпилите промени в икономическата обстановка и кризата в Украйна, доведоха до необходимост да се създаде по-ясна нормативна уредба при приложението на това понятие.

**Цели**

С предложените промени в нормативната уредба се цели да се отговори на предизвикателствата, възникнали в процеса на прилагането на ПРСР 2014 – 2020 г., както и ефективно управление на финансови средства по мярката. Осигурява се прилагане мерките в съответствие с правото на Европейския съюз. В допълнение се предоставя възможност на ДФЗ да администрира и да се произнесе в съответствие с приложимите регламенти по постъпили заявления за подпомагане и заявления за плащане.

**Финансови и други средства, необходими за прилагането на новата уредба**

Наредбата за изменение и допълнение на Наредба № 4 от 2015 г. не води до въздействие върху държавния бюджет. Не предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ като плащанията се предоставят в рамките на предвидените финансови средства съответно по мярка 10 „Агроекология и климат" и по мярка 11 „Биологично земеделие“.

**Очаквани резултати от прилагането на акта**

С НИД на Наредба № 4 от 2015 г. се очаква да се постигнат целите от издаването на акта и да се осигури по-пълно прилагане на ПРСР 2014 – 2020 г. С наредбата ще бъде осигурена по-голяма публичност и информираност на земеделските стопани относно документите, удостоверяващи обстоятелствата. По такъв начин ще се съобрази националното и европейското законодателство в областта на селското стопанство.

**Анализ за съответствие с правото на Европейския съюз**

Мярка 11 „Биологично земеделие“ е регламентирана на ниво право на Европейския съюз в чл. 29 от Регламент (ЕС) № 1305/2013.

Мярка 10 „Агроекология и климат“ е регламентирана на ниво право на Европейския съюз в чл. 28 от Регламент (ЕС) № 1305/2013.

Съгласно чл. 35 от Регламент (ЕС) 2018/848 издава се сертификат, като същият може да удостоверява, че са спазени правилата за биологично производство.

Съобразява се чл. 5а от Делегиран регламент (ЕС) № 907/2014 на Комисията от 11 март 2014 година за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ, L 255 от 28 август 2014 г.), (Делегиран регламент (ЕС) № 907/2014), като се дава възможност на ДФЗ да извърши плащания своевременно.

В допълнение се създава яснота за приложение на разпоредбата на чл. 2, параграф 2 от Регламент (ЕС) № 1306/2013 г., като е възприет подхода на другите нормативни актове, свързани с приложението на мерки по ПРСР 2014 – 2020 г.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз (ДВ., бр. 35 от 2007 г.), тъй като с проекта на наредба не се транспонира директива.

**Информация за проведените обществени консултации**

На основание чл. 26 от Закона за нормативните актове проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 14 дни.

Следва да се има предвид разпоредбата на чл. 5а от Делегиран регламент~~,~~ съгласно който плащанията, които ДФЗ може да извършва след срока, посочен в член 75, параграф 1 от Регламент (ЕС) № 1306/2013, ако не надхвърлят 5 % от направените преди изтичането на този срок, не се прави намаление на месечните плащания. Влизането в сила на наредбата е изцяло в интерес на земеделските стопани, кандидати за подпомагане по цитираните мерки, тъй като ще получат плащане. Срокът за обществена консултация от 14 дни дава възможност за ускоряване на процедурата по обработка на заявленията за подпомагане/заявления за плащане и съответно извършване на плащания в най-кратки срокове с оглед осигуряване на навременна подкрепа на засегнатите в сектора на земеделието.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба, ведно с проекта на доклад към него, е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите.

**УВАЖАЕМИ ГОСПОДИН МИНИСТЪР,**

Във връзка с изложеното, предлагам да издадете на основание чл. 9а, т. 2 от Закона за подпомагане на земеделските производители приложената Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.

|  |  |
| --- | --- |
| **Приложения:** | 1. Наредба за изменение и допълнение на Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г.; 2. Справка за отразяване на постъпилите становища; 3. Съобщение за непостъпили предложения и становища от обществената консултация. 4. Постъпили становища. |

**ТАНЯ ГЕОРГИЕВА**

*Заместник-министър на земеделието и храните*